Regionsudvalgets udtalelse om "Offentlig adgang i landdistrikterne"

(2000/C 317/06)

REGIONSUDVALGET har -

under henvisning til præsidiets beslutning af 2. juni 1999 om i henhold til EF-traktatens artikel 265, stk. 5, at afgive udtalelse om "Offentlig adgang i landdistrikterne" og at henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Regionsudvalgets udtalelse af 16. januar 1997 om "En politik for landdistrikternes udvikling" (CdR 389/96 fin)(1),

under henvisning til Cork-erklæringen om landdistrikterne fra november 1996,

under henvisning til Regionsudvalgets udtalelse af 14. januar 1999 om Agenda 2000 - Reformen af den fælles landbrugspolitik (CdR 273/98 fin)(2),

under henvisning til Regionsudvalgets udtalelse af 14. januar 1999 om "Kommissionens forslag til Rådets forordning (EF) om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)" (CdR 308/98 fin)(3),

under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(4),

under henvisning til Endeligt Bidrag til udtalelsen fra Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme" af 19. oktober 1999 (CdR 348/1999 fin) (ordfører: Giuseppe Torchio, borgmester i Spineda, I/PPE),

under henvisning til forslag til Regionsudvalgets udtalelse (CdR 132/2000 rev. 1) vedtaget af Underudvalg 2 den 4. maj 2000 (ordfører: Wim van Gelder, Kongelig kommissær for provinsen Zeeland, NL/PPE) -

på den 34. plenarforsamling den 14.-15. juni 2000 (mødet den 14. juni) enstemmigt vedtaget følgende udtalelse.

ANBEFALINGER

1. I overensstemmelse med subsidiaritetsprincippet er fremme af bedre adgang for offentligheden i landdistrikterne først og fremmest et anliggende for Europas regioner og for medlemsstaterne, som bør bygge på et samarbejde mellem EU-institutionerne og de lokale og regionale myndigheder.

2. En velfungerende infrastruktur med veje og bredbåndsfaciliteter er af afgørende betydning for adgangen til landdistrikterne. Det er vigtigt at bevare og udbygge vilkårene for adgang til landdistrikterne, således at de regionale myndigheder får mulighed for at sikre bæredygtig udvikling på deres område.

3. I Den Europæiske Unions politik bør det komme klart til udtryk, at fremme af mulighederne for at udøve grundlæggende former for fritidsaktiviteter som vandring og cykling er direkte relateret til overordnede principper i den fælles landbrugspolitik, såsom "udvikling af landdistrikterne", "bæredygtig udvikling" og "bevarelse af det europæiske kulturlandskab".

4. Det henstilles til Europas regioner og til medlemsstaterne, at de indretter deres politik således, at landområderne i størst mulig udstrækning åbnes for rekreative friluftsaktiviteter og bæredygtige former for turisme.

5. Der vil blive udarbejdet en særskilt udtalelse om nedennævnte tre aspekter, hvor tilpasning af lovgivningen eller regelsættene - under iagttagelse af national lovgivning og de lokale og regionale myndigheders beføjelser (bl.a. med hensyn til linjeføring) - har vist sig nødvendig:

a) I alle tilfælde, hvor den lovhjemlede adgangsret er uklar eller ikke sikret i tilstrækkeligt omfang (som tilfældet er i visse lande langs kyster eller langs bredden af søer og vandløb), bør det fastsættes, at der i princippet er adgang, og at kun vægtige hensyn som sikkerhed, miljø eller lignende kan tilsidesætte dette princip.

b) I det omfang stier og veje falder inden for (halv)offentlige organers regi, vil adgangen for offentligheden i de fleste tilfælde allerede være sikret. For så vidt dette ikke er tilfældet, bør som i foregående punkt følgende hovedprincip gælde: "offentlig adgang, medmindre andet begrundet i rimelige hensyn udtrykkeligt er angivet".

c) I det omfang stier og veje administreres af privatpersoner eller virksomheder, og vejretten ikke er fastsat ved lov, bør der lægges en politik, der i videst muligt omfang sikrer, at vejene/stierne også kan benyttes i rekreativt øjemed.

6. Der bør foretages en fuldstændig vurdering af konsekvenserne af implementeringen af fuglebeskyttelsesdirektivet (direktiv 79/409/EØF), habitatdirektivet (direktiv 92/43/EØF) samt EF-forordningen vedrørende skovrejsning ((EØF) nr. 2080/92) og af andre eventuelle EU-regelsæt, som vedrører offentlig adgang i landdistrikterne.

7. Det henstilles til regionerne, at de optager planer vedrørende sti- og vejnet for vandrere og cyklister i deres regionale udviklingsplaner og i den forbindelse også medtænker gennemgående tværregionale rutenet.

8. Skal ønsket om fornyelse i det europæiske kulturlandskab imødekommes, må der sættes ind for, at EU-midler til strukturfondene (bl.a. EUGFL, EFRU, LEADER) kan bruges til yderligere udvikling af faciliteter for vandring, cykling og andre former for friluftsaktiviteter.

9. Derudover bør der afsættes tilstrækkelige midler til, at landbrugets multifunktionalitet kan nyde fremme, bl.a. ved at indrette bondegårde med henblik på indkvartering af turister og ved at sikre, at vandrere, cyklister, ryttere og udøvere af andre friluftsaktiviteter kan benytte disse indkvarteringstilbud.

10. Med henblik på at tilvejebringe foranstaltninger, der sigter på udvikling af bæredygtig grøn turisme i regionerne, bør der sættes ind på at stimulere initiativer, der har til formål at styrke potentialet hos de forskellige involverede sektorer (landbruget, naturen, rekreation/turisme). En væsentlig forudsætning for, at sådanne foranstaltninger virker, er, at de lokale aktører inddrages. Fordelene ved på denne måde at begynde nedefra ("bottom-up-approach") er nærliggende, og fremgangsmåden stemmer i øvrigt også med EU's subsidiære opbygning.

Der bør tilvejebringes strukturer og træffes forholdsregler, som kan rette op på miljø- og høstskader i landdistrikterne, især i miljøfølsomme områder.

Opdragelse til respektfuld behandling af miljøet bør gå hånd i hånd med forbedringen af adgangen til landdistrikterne.

Desuden må det understreges, at der også bør føres turistkampagner - bl.a. ved hjælp af ny kommunikationsteknologi (Internettet) - som fremhæver landdistrikternes attraktivitet og tilgængelighed.

11. For at sikre problemstillingen "adgang til landdistrikterne" løbende opmærksomhed og fremme udveksling af viden og erfaringer mellem regionerne foreslår vi Kommissionen at indføre en årlig pris for bedste praksis, som skal gives til en region, der via et forbilledligt eller innovativt projekt har vist, at den tager anbefalingerne alvorligt. Desuden opfordres Kommissionen til at udgive en håndbog med eksempler på god praksis.

12. Vi anbefaler Kommissionen, at eksisterende europæiske paraplyorganisationer for vandrere, cyklister og udøvere af andre friluftsaktiviteter indbydes til at sidde i den jury, der uddeler nævnte pris.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 116 af 14.4.1997, s. 46.

(2) EFT C 93 af 6.4.1999, s. 1.

(3) EFT C 93 af 6.4.1999, s. 9.

(4) EFT L 160 af 26.6.1999, s. 80.